แบงก์ชูนวัตกรรมปล่อยกู้ใช้บัตรประชาชนใบเดียว
ซีไอเอ็มบี ไทย เปิดตัวบริการอนุมัติสินเชื่อบุคคลนอกสถานที่ ใช้บัตรประชาชนใบเดียว รู้ผลทันทีใน 15 นาที
12 ม.ค. 2559

ซีไอเอ็มบี ไทย เปิดตัวบริการอนุมัติสินเชื่อบุคคลนอกสถานที่ ใช้บัตรประชาชนใบเดียว รู้ผลทันทีใน 15 นาที
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารพัฒนากระบวนการทำงานรูปแบบใหม่โดยใช้เทคโนโลยี ดิจิทัล โซลูชั่น เอ็นเกจเม้นท์ (ดีเอสอี) ให้บริการอนุมัติสินเชื่อนอกสถานที่ และเป็นธนาคารแรกที่ให้ลูกค้ารู้ผลอนุมัติทันทีใน 15 นาที โดยใช้เพียงบัตรประชาชนใบเดียว นำร่องผู้มีรายได้ประจำ 2 หมื่นบาทขึ้นไป ให้วงเงินสูงสุด 5 เท่าของรายได้ แต่ไม่เกิน 1.5 แสนบาท
เบื้องต้น ธนาคารมีเครื่องบริการ ดีเอสอี 10 เครื่อง โดยจะกระจายไปให้บริการในศูนย์การค้า ห้างสรรพสินค้าชานเมือง งานมหกรรมการเงิน รวมทั้งเจาะกลุ่มลูกค้าที่รับเงินเดือนผ่านธนาคารซีไอเอ็มบี ไทย ซึ่งธนาคารจะไปตั้งบูธยังที่ทำงานของลูกค้า ซึ่งหากมีบัญชีธนาคารซีไอเอ็มบี ไทย รับเงินใน 1 วัน ถ้าบัญชีธนาคารอื่นใช้เวลา 2 วัน
อย่างไรก็ตาม หลักเกณฑ์การอนุมัติยังคงเดิม ซึ่งบัตรประชาชนใบเดียวนั้นจะเชื่อมโยงไปถึงข้อมูลเครดิตบูโรของลูกค้า และผ่านระบบคัดกรองสินเชื่อตามมาตรฐานปกติ และในอนาคตจะพัฒนาเป็นแอพพลิเคชั่น ซึ่งขณะนี้กำลังหารือธนาคารแห่งประเทศไทย (ธปท.) เกี่ยวกับกระบวนการพิสูจน์ตัวตน (Know Your Customer : KYC) ของผู้ขอสินเชื่อ
ทั้งนี้ แผนงานสินเชื่อรายย่อยในปี 2559 ตั้งเป้าขยายสินเชื่อใหม่ 2.2 หมื่นล้านบาท เติบโต22% เทียบกับปีก่อนหน้า แบ่งเป็นสินเชื่อบ้าน 1.4 หมื่นล้านบาท และสินเชื่อไม่มีหลักประกัน 8,000 ล้านบาท ทำให้ยอดคงค้างสินเชื่อรายย่อยสิ้นปีอยู่ที่ 8 หมื่นล้านบาท เติบโต 11% ซึ่งเป็นอัตราการเติบโตที่เหมาะสม ไม่รุกเกินไปในภาวะเศรษฐกิจยังไม่แน่นอน